Steven N’Zonzi

Steven N’Kemboanza Mike Christopher N’Zonzi (s. 15. joulukuuta 1988 Colombes) on ranskalais-kongolainen jalkapalloilija, joka edustaa Englannin mestaruussarjassa pelaavaa Stoke Cityä. Hän on pelipaikaltaan puolustava keskikenttäpelaaja. 

N’Zonzi on pelannut Ranskan alle 21-vuotiaiden jalkapallomaajoukkueessa ja hänet kutsuttiin mukaan Kongon demokraattisen tasavallan jalkapallomaajoukkueeseen, jota hän olisi myös voinut edustaa, mutta hän päätyi pelaamaan aikuisten tasollakin Ranskan maajoukkueessa. Hän on maailmanmestari vuodelta 2018.

 Seurajoukkueura 
Amiens SC:ssä ammattilaisuransa aloittanut ja peräti kuudessa eri seurassa juniorina pelannut N’Zonzi siirtyi Valioliigassa pelanneeseen Blackburn Roversiin vuonna 2009. Häntä alettiin Amiensin aikoina kutsumaan ”uudeksi Patrick Vieiraksi”. N’Zonzi pelasi neljä kautta Roversissa, ennen kuin joukkue tippui Englannin Mestaruussarjaan vuonna 2012. Samana vuonna N’Zonzi siirtyi Valioliigan Stoke Cityyn. Hän oli jokaisella kolmella Stoke-kaudellaan yksi joukkueen tärkeimmistä pelaajista. Stoken aikoina N’Zonzi myös joutui poliisin kuulusteluun ajettuaan kolarin autollaan.

Heinäkuussa 2015 N’Zonzi siirtyi Stoke Citystä Espanjan La Ligassa pelaavaan Sevillaan 7 miljoonan punnan siirtosummalla. Hän allekirjoitti Sevillan kanssa nelivuotisen sopimuksen. Hän pelasi debyyttikaudellaan Sevillassa 28 La Ligan ottelua, joissa hän teki kolme ja syötti kaksi maalia. Sevillan voittamassa Eurooppa-liigassa hän pelasi seitsemän ottelua ja 18. toukokuuta 2016 pelatussa Eurooppa-liigan loppuottelussa Liverpoolia vastaan hän pelasi täydet minuutit. Ottelu päättyi Sevillan 3–1-voittoon. Seuraavalla kaudella N’Zonzi pelasi La Ligassa 35 ottelua, joissa hän teki kaksi maalia ja antoi kolme maalisyöttöä. Mestarien liigassa hän pelasi kaudella 2016–2017 kahdeksan ottelua ja teki maalin 2. marraskuuta 2016 alkulohko-ottelussa Dinamo Zagrebia vastaan. Kaudella 2017–2018 N’Zonzi pelasi La Ligassa 27 ottelua, joissa hän teki yhden ja syötti kaksi maalia. Mestarien liigassa hän pelasi kahdeksan ottelua.

Elokuussa 2018 N’Zonzi siirtyi nelivuotisella sopimuksella italialaisseura AS Romaan. Siirtosummaksi uutisoitiin 26,6 miljoonaa euroa.  N’Zonzi pelasi kaudella 2018–2019 Romassa 30 Serie A:n ottelua, joissa hän teki yhden maalin ja antoi kaksi maalisyöttöä. Mestarien liigassa hän pelasi kahdeksan ottelua.

N’Zonzi siirtyi kaudeksi 2019–2020 lainalle Turkin Superliigan Galatasarayhin. Lainakaudellaan Galatasarayssa hän pelasi 10 Turkin Superliigan ottelua ja viisi Mestarien liigan ottelua. Tammikuussa 2020 N’Zonzin lainasopimus Galatasarayssa purettiin ja hän siirtyi lainasopimuksella ranskalaisseura Rennesiin. Kevätkaudella 2020 N’Zonzi pelasi Rennesissä viisi ottelua ja kaudella 2020–2021 34 ottelua. Ainoan maalinsa Rennesin pelaajana hän teki 19. syyskuuta 2020 Ligue 1 -ottelussa AS Monacoa vastaan. Kaudella 2020–2021 N’Zonzi pelasi Mestarien liigassa viisi ottelua.

Syyskuussa 2021 N’Zonzi siirtyi Romasta qatarilaisseura Al-Rayyaniin. Hän pelasi seurassa kahden kauden aikana yhteensä 39 Qatar Stars Leaguen ottelua, joissa hän teki kaksi maalia. Kaudella 2021–2022 hän pelasi AFC Champions Leaguessa seitsemän ottelua, joissa hän teki kolme maalia.

Elokuussa 2023 N’Zonzi siirtyi Turkin Superliigan Konyasporiin. Hän pelasi kaudella 2023–2024 Turkin Superliigassa 33 ottelua, joissa hän teki neljä maalia.

Elokuussa 2024 N’Zonzi siirtyi Persianlahden valioliigassa pelaavaan Sepahaniin. Kaudella 2024–2025 hän pelasi 24 sarjaottelua, joissa hän teki yhden maalin. Tammikuussa 2025 hän oli voittamassa Iranin supercupia, jonka loppuottelussa Persepolista vastaan hän teki Sepahanin 1–0-voittomaalin.

N’Zonzi palasi Stoke Cityyn 10 vuoden tauon jälkeen 8. elokuuta 2025. Hän allekirjoitti Stoken kanssa yksivuotisen sopimuksen.

 Maajoukkueura 
Ranskan alle 21-vuotiaiden maajoukkueessa pelannut N’Zonzi kutsuttiin toisen kotimaansa Kongon demokraattisen tasavallan jalkapallomaajoukkueeseen vuonna 2011. Hän kieltäytyi tuolloin, mutta ei vielä sulkenut pois mahdollisuutta pelata tulevaisuudessa Kongon demokraattisen tasavallan maajoukkueessa. Hän valitsi lopulta kuitenkin Ranskan ja kuului maan miehistöön vuoden 2018 MM-kilpailuissa, joissa Ranska voitti maailmanmestaruuden. Hän pelasi turnauksessa täydet minuutit alkulohko-ottelussa Tanskaa vastaan ja tuli vaihdosta kentälle alkulohko-ottelussa Perua, puolivälieräottelussa Uruguayta, välieräottelussa Belgiaa ja loppuottelussa Kroatiaa vastaan.

N’Zonzi on pelannut Ranskan maajoukkueessa yhteensä 20 ottelua. Viimeisimmän maaottelunsa hän on pelannut marraskuussa 2020.

 Lähteet 

Luokka:Ranskalaiset jalkapalloilijat
Luokka:Jalkapallon maailmanmestarit
Luokka:Vuonna 1988 syntyneet
Luokka:Elävät henkilöt